arnastofnun/IGC-2024 huggingface dataset:
Lull og valhopp

Öldum saman voru lull og valhopp helztu gangtegundir íslenzka hestsins. Þær gerðu bændahöfðingjum í Gullhreppum kleift að ríða einhesta í einni bunu á fund í Reykjavík og heim aftur. Gerðu þingmönnum af Austurlandi kleift að ríða til alþingis á Þingvöllum. Nú þykja þær ekki fínar lengur, enda kann íslenzki hesturinn illa við sig utan hringvallar. Það gerir lítið til á íþróttamótum og gæðingamótum, þar sem hlunkar eru seldir fíflum. Lakara er þetta á ræktunarmótum. Þar á hiklaust að bæta þessum tveimur gangtegundum við þær fjórar, sem þegar eru dæmdar. Sex gíra hestur er eðalhestur.
Samfylking um misrétti

Ríkisstjórnin hefur aukið misrétti ríkra og annarra. Venjuleg fólk borgar hærra skatthlutfall en auðugir. Ríkisstjórnin jók þann mun eftir áramótin með lækkun skatta á fyrirtæki. Frjálshyggjulið Samfylkingarinnar telur sér trú um, að lægra skatthlutfall á ríka leiði til meiri skatttekna. Það er ekki hlutverk Samfylkingarinnar að verja frjálshyggju. Nær er henni að auka jöfnuð í samfélaginu með því að hafa sömu skattprósentu á allar tekjur. Hvort sem þær stafa af vinnu eða fjármagni. Í þessu eins og svo mörgu öðru er Samfylkingin komin í andstöðu við gamla hugmyndafræði sína: Jafnréttið.
Rafbyssur: 245 drepnir

Alfræðiritið Wikipedia.org segir minnst 245 manns hafa látizt af völdum rafbyssna frá júní 2001 til júní 2007. Alfræðiritið er annarrar skoðunar en útvarpsmaðurinn Kristófer Helgason vopnasali. Hann reynir að selja löggunni drápstækið, segir það meinlaust. Löggan er spennt fyrir morðtólinu. Í mörgum tilvikum hafa rafbyssur áhrif á framgang annarra áhættuþátta. Fólk fær hjartaáfall, taugasjokk, dettur á hættulega hluti og svo framvegis. Löggan reynir að fela þetta, en dómsmálin eru rækilega rakinn í Wikipedia. Lesið þar um ótal nafngreind fórnardýr. Rafbyssurnar eru banvæn vopn.
Hún strýkur Kínverjum

Þorgerður Katrín Gunnarsdóttir mun strjúka Kínverjum. Eins og margir struku Hitler árið 1936. Hún ætlar að fara á olympíuleikana í Peking. Er pólitísk yfirlýsing um stuðning við stærsta fangelsi heims. Hún þylur gömlu rulluna um, að íþróttir séu ekki pólitík. En olympíuleikar í Peking árið 2007 eru jafnmikil pólitík og þeir voru í Berlín árið 1936. Mæting hennar hefur engin áhrif á gengi íslenzkra keppenda. Þeir munu ekki sjá hana veifa fánanum. En íslenzka íþróttaforustan vill, að hún mæti. Til að draga úr neikvæðri athygli á pólitískri þáttöku forustunnar í valinu á keppnisstað.
Davíð gerir þau gjaldþrota

Davíð Oddsson er farinn að tala niður verð á íbúðum um 30%. Hindrar þannig að íbúðir seljist þetta árið. Fólk mun ekki treysta sér til að selja íbúðir á lága verðinu. Ef það hafði áður keypt sömu íbúðir á háa verðinu. Þannig hefur seðlabankastjórinn fryst fasteignaviðskipti. Bankarnir eru líka hættir að lána til íbúða. Guði sé lof fyrir Íbúðalánasjóð, sem bankarnir vildu leggja niður í fyrra. Nú reynir á sjóðinn og ríkisstjórnina að halda uppi nauðsynlegum fasteignaviðskiptum. Og ríkisstjórnin verður að koma til hjálpar fólki, sem keypti of dýrt. Sem Davíð er núna að gera gjaldþrota.
“Sagan mun dæma okkur hart”

Bandaríska fréttastofan Associated Press hefur ljóstrað upp um fundi og ákvörðun í Hvíta húsinu um pyndingar. Fundirnir voru haldnir í Hvíta húsinu árin 2002 og 2003. Þar voru Dick Cheney varaforseti og ráðherrarnir John Ashcroft og Colin Powell, CIA-forstjórinn George Tenet og Condoleezza Rice, þáverandi öryggisráðgjafi. Þetta er fólkið, sem fyrst og fremst ber ábyrgð á pyndingastefnu Bandaríkjanna síðustu árin. Aðeins einn fundarmanna hafði áhyggjur af siðferði fundanna. John Ashcroft sagði vafasamt að halda fundi í Hvíta húsinu um pyndingar. “Sagan mun dæma okkur hart”, sagði hann.
Bankar bila – fólkið borgar

Alþjóða gjaldeyrissjóðurinn segir hættu vera á heimskreppu. Hún kemur þá í kjölfar hruns íbúðalánamarkaðarins í Bandaríkjunum. Sjóðurinn segir, að kreppan, sem hófst í ágúst 2007 sé að verða sú versta frá heimskreppunni miklu. Sú hófst í Bandaríkjunum 1929. Sjóðurinn segir, að ríkisvaldið í Bandaríkjunum þurfi að grípa markvisst inn í öfugþróunina. Það þýðir á íslenzku, að ríkið þurfi að verja lánastofnanir falli. Jafnframt segir Alþjóða gjaldeyrissjóðurinn banka þurfa að gefa nánari sýn í rekstur sinn en þeir hafa hingað til fengizt til að gefa. Bankar bila, fólkið borgar.
Útgöngubann á afmælinu

Fimm árum eftir að styttan af Saddam Hussein var felld í Bagdað, var sett þar útgöngubann. Það hefur gilt í marga daga. Er sönnun þess, að ástandið þar er verra en nokkru sinni. David Petraeus herstjóri sagði bandarískri þingnefnd í gær, að ófært væri að fækka í hernámsliðinu um ófyrirsjáanlegan tíma. Sönnun þess, að ástandið er verra en nokkru sinni. Sönnun þess, að her Íraka getur ekki staðið vörð um leppstjórnina. Sá her hrökklaðist frá Basra. Hvenær ætlar Ingibjörg Sólrún Gísladóttir og Samfylking hennar að hundskast til að lýsa yfir ógeði Íslendinga á vestrænum aðgerðum í Írak?
Montrassanefnd Þingvalla

Þingvallanefnd er skrítin montrassanefnd, sem gerir ekki það, sem hún á að gera. Hún á að samþykkja framkvæmdir við vatnið eða hafna þeim. Hún á að hindra fólk í að stækka bústaði. Hún á að hindra rask við vatnið. Því er haft í nefndinni fólk, sem á að hafa góðan aðgang að fjárveitingavaldinu: Björn Bjarnason formaður, Össur Skarphéðinsson varaformaður, Arnbjörg Sveinsdóttir, Kjartan Ólafsson, Lúðvík Bergvinsson, Bjarni Harðarson og Kolbrún Halldórsdóttir. Samt er mikið rask við vatnið, sjá myndir í 24 stundum. Fólk reisir þar stærri hús. Montrassanefndin steinsefur á meðan.
Menntun minnkar launin

Meðallaun BA/BS háskólagenginna blaðamanna eru 386.000 krónur. Meðallaun stúdenta í blaðamennsku eru 405.000 krónur. Meðallaun ómenntaðra eru 421.000 krónur í blaðamennsku. Hærri en laun magistera, sem eru 418.000 krónur. Ómenntað fólk fær hæst kaup. Segir allt, sem segja þarf. Menntun skaðar gengi fólks í blaðamennsku. Kemur heim og saman við mína reynslu, sjómenn voru beztir og bændur næstbeztir. Umpóla þurfti langskólagengnum, svo að þeir skrifuðu skiljanlega. Langskólagengið fólk kann ekki að skrifa. Þess vegna fær það lægri laun en ómenntaðir, sem kunna óspillta íslenzku.
Upprisa hungurvofunnar

Tveggja daga óeirðir urðu í vikunni í Egyptalandi út af hærra matarverði. Vikunni fyrr dóu fjórir í óeirðum á Haiti út af matarverði. Uppþot urðu á Fílabeinsströnmdinni. Fjörutíu dóu í uppþotum í Kamerún. Óeirðir urðu í Máritaníu, Mósambík og Senegal, einnig í Úsbekistan, Jemen, Bólivíu og Indónesíu. Allt út af hækkuðu matarverði. Orsakavaldar eru mannfjölgun; fjölgun fólks, sem hefur ráð á að kaupa mat; og notkun lífræns eldsneytis. Eftir áratugi án hungurs telja embættismenn Sameinuðu þjóðanna, að skortur á mat verði svipuð ógn næstu árin og umhverfisvandinn. Hungurvofan rís.
Sprengd ást og farsæld

Yfirleitt leið fólki vel í Írak á dögum Saddam Hussein, ef það var ekki í pólitík. Saddam hélt trúarofsa niðri og fólk fékk að fara í skóla. Undir stjórn Breta og Bandaríkjamanna hefur þetta gerbreytzt. Írak er orðið eitt aumasta ríki jarðarinnar. Mér er ofviða að skilja, hvernig mönnum dettur í hug að reyna að sprengja fólk til farsældar. Nú ætla þeir að sitja sem fastast í landinu um ótiltekinn tíma, sprengja og leita í húsum. Væntanlega til að fá fólk til að elska sig. Leppurinn Nouri al-Maliki forsætis stýrir engu. Írak er smám saman að breytast í frumeindir róttækra sértrúarsafnaða.
Rafbyssu-blaðamaðurinn

Útvarpsmaður á Bylgjunni flytur inn rafbyssur handa löggunni til að skoða. Kristófer Helgason hefur meira að segja farið á námskeið í meðferð vopnsins og hefur orðið fyrir skoti. Hann lifði það af og er því til vitnis um ágæti vopnsins. Það hefur orðið milli 200 og 300 manns að bana erlendis. Í metnaðarlausu kranaviðtali Fréttablaðsins í dag rekur hann áróður fyrir meinleysi vopnsins. Hann er í senn vopnasali og blaðamaður, sem þarf að njóta trausts hlustenda. Ég fæ það ekki til að ganga upp. Einn og sami karlinn þykist vera blaðamaður, en er um leið spunakarl og vopnasali.
Gráta aðför og auðhyggju

Peningavitringar kvarta yfir erlendum aðilum, sem geri atlögu að krónunni. Sigurður Einarsson hefur gefið þeim heiti. Þeir eru Trafalgar Fund, Cheney Capital, Landsdowne Fund og Ako Capital, allir í London. Svo er að skilja, að þetta séu ill fyrirtæki. En þau eru bara að vinna vinnuna sína í núverandi hagkerfi auðhyggjunnar. Samkvæmt henni eiga allir að skara eld að eigin köku. Og bezt gengur þeim, sem halda sig á gráa svæðinu við þá iðju. Löglegt er að kaupa og selja myntir í von um auð. Ef menn kvarta yfir aðför að vesælli krónu, eru þeir í rauninni að kvarta yfir auðhyggjunni sjálfri.
Heimta ímynd og spuna

Nú á að bæta ímynd Ísland með gömlu slagorði frá Göbbels, krafti, frelsi og friði. Nefnd gáfufólks komst að þeirri niðurstöðu. Hún var beðin um að finna annað en bara náttúru til að draga fólk og athygli að landi og þjóð. Hún var ekki beðin um að finna leiðir til að bæta veruleikann, bara að bæta ímyndina. Það er dæmigert atferli í samfélagi, sem ruglar saman veruleika og ímynd. Telur vera í senn kleift og fullnægjandi að bæta ímyndina, þegar veruleikinn er í ólagi. Upp rísa sveitir ímyndunarfræðinga og spunakarla. Þær fá vinnu við nýja og ríkisrekna risastofnun að nafni Promote Iceland.
Skuggaleg olíuhreinsun

SSkelfileg eru fyrirtækin, sem standa að baki ráðgerðrar olíuhreinsunar á Vestfjörðum. Gazprom og Lukoil eru rússnesk mafíufyrirtæki. ExxonMobil og Shell eru með verstu mengurum Vesturlanda. ExxonMobil heldur úti ýmsum gervistofnunum með gervivísindamönnum til að véfengja loftslagsvanda og mengun. Shell hefur rústað náttúru óshólmanna í Nígeríu og heldur úti bófaflokkum til að drepa innfædda. Samtals eru þessi fjögur fyrirtæki ein mesta ógnunin við framtíð mannkynsins á jörðinni. Útilokað er að sætta sig við, að Ólafur Egilsson, fyrrum sendiherra, dragi krabbameinið hingað.
Tóbaksvísindi fyrir lata

Hópar heimsfyrirtækja telja sig hafa hag af að neita umhverfisvandræðum. Fremst eru þar í flokki olíufélög, ExxonMobil og Shell, sem vilja reisa olíuhreinsun á Vestfjörðum. Í hópnum eru fyrirtæki, sem valda mengun. Þau studdu George W. Bush til valda í Bandaríkjunum. Kosta stofnanir svonefndra tóbaksvísinda. Það eru stofnanir, sem ráða fátæka og ósvífna vísindamenn til að afneita staðreyndum. Þær heita fögrum nöfnum og matreiða efni fyrir lata blaðamenn og þáttastjórnendur. Stuðningur við þessa hagsmuni finnst einkum á hægra jaðri stjórnmálanna, hjá frjálshyggjumönnum og fasistum.
Gore er ekki loddari

Fráleitt er að kalla Gore loddara. Hann er fyrrverandi pólitíkus, sem er orðinn hugsjónamaður. Fráleitt er að bera núverandi skoðanir hans saman við nokkru lakari frammistöðu hans í pólitíkinni fyrir mörgum árum. Batnandi manni er bezt að lifa. Fráleitt er að krefjast þess að hann lifi núna eftir kenningunni. Á ég þá að borga álag á skattana, af því að ég held fram, að skattar hátekjufólks séu of lágir? Telja Gore-lastarar, að annars megi ég ekki hafa þessa skoðun? Hverslags bull er þetta? Undanfarið hefur Gore gert margt gott, ekki bara umhverfinu, heldur einnig í fjölmiðlun á vegum barna.
Togast á um líkið

Kennsla í blaðamennsku í Háskóla Íslands hefur verið skandall í fimm ár. Stöðugt er skipt um kennara. Jafnan er fiskað eftir dúllu, sem ekki skyggir á Þorbjörn Broddason prófessor. Námið er haft í flimtingum á fjölmiðlum. Í fimm ár hafa smákóngar í Háskóla Íslands eyðilagt nám, sem ætti að varða fjölmiðla miklu. Vegna bölsins reynir stjórnvísindadeild skólans nú að ná greininni af félagsvísindadeild. Aðrir háskólar fá ekki að reyna, Háskóli Íslands fær ríkispeningana. Þetta er háskólinn, sem þykist ætla að troða sér í hóp þúsund eða tíuþúsund beztu háskóla heims, ég man ekki hvort.
Sérstæðir ráðgjafar

Egill Helgason hefur valið sér ráðgjafa í loftslagi. Lítum framhjá Ágústi H. Bjarnasyni, verkfræðingi og radíóamatör. Hinn ráðgjafinn er Christopher Monckton. Menntaður blaðamaður, starfandi almannatengill. Oft verið staðinn að lygum um feril sinn og um loftslag. Og að svikum í viðskiptum. Er hægri ofsatrúarmaður. Hatar mest Evrópu og áhyggjur af loftslagi. Vill láta setja alla eyðnismitaða í ævilanga einangrun. Er ráðgjafi Science & Public Policy Institute, sem Malcom Wallop stofnaði til mótvægis áhyggjum af loftslagi. Er ríkulega styrkt af ExxonMobil og nýtur trausts Egils. Sjá Wikipedia.
Vitnað í áróðursstofnun

Viðskiptablaðið hrósar skýrslu frá Centre for Policy Studies. Blaðið felur, að þetta er frjálshyggjustofnun. Var stofnuð til að dreifa áróðri fyrir minni ríkisumsvifum. Því eru það engar fréttir, að stofnunin telji lægri skatta auka velferð. Fer líka rangt með tölur, segir minna ríkisvald auka þjóðarframleiðslu. Við sjáum til dæmis, að Vestur-Evrópa hefur meiri velferð en Bandaríkin. Þar á ofan kostar álfan miklu meiri aðgerðir í umhverfismálum. Samt hækkar evran og þjóðarframleiðsla eykst hraðar í Evrópusambandinu en í Bandaríkjunum. Hærri skattar auka þjóðarframleiðslu.
Sveppasýking Víkurfrétta

Víkurfréttir birtu á vefnum í gær tilkynningu frá Keili. Þar er vælt yfir frétt 24 stunda um sveppasýkingu í íbúðum á gamla varnarsvæðinu. Ég vek athygli á texta Víkurfrétta: “Velferð barna á svæðinu er stór þáttur” í sýn Keilis, segir blaðið. Textinn sýnir vel, hvernig almannatenglar vinna. Hann byrjar á lofrullu um ágæti Keilis og fjallar síðan um, að í mörgum íbúðum séu ekki sveppir. Eins og sveppafólkinu sé hugarró að því. Ég las alla tilkynninguna og sá, að hún staðfesti óbeint frétt 24 stunda. Sveppir eru til vandræða á vallarsvæðinu. Víkurfréttir hjálpa til við að fela það.
Olympíulogi yfir akur

Eldur ólympíuleikanna fer nú um borgir heims. Eða á ég að segja: Eins og logi yfir akur. Í London urðu stanzlaus uppþot á vegi olympíueldsins. Af myndum má sjá haf brezkra lögregluþjóna og kínverskra öryggisvarða í gervi íþróttamanna. Okkur er sagt, að loginn sé í miðri þvögunni. Vonandi kviknar ekki í neinum. Svona á þetta eftir að verða víða um heim. Tákn leikanna verður að þessu sinni lögregluvernd. Þannig fer fyrir fyrir alþjóðanefnd, sem tekur pólitíska ákvörðun um að halda ólympíuleikana í stærsta fangelsi heims. Olympíuloginn sést ekki í London fyrir kínverskum öryggissveitum.
Leyniskjal um Langtburtistan

Samkvæmt fréttablaðinu Spiegel var leyniskjal um Afganistan í umferð á fundi Nató í Búkarest. Í skjalinu er gert ráð fyrir aðdraganda að brottför hernámsliðsins. Skjalið varð til að frumkvæði Þjóðverja, sem hafa lengi dregið lappirnar. Hernámið er mjög óvinsælt í Þýzkalandi og sætir andstöðu í þýzka sambandsþinginu. Sérstaklega fer í taugarnar á þingmönnum, að ekki eru nothæf markmið í gangi. Engin vegakort eru til um framvindu málsins. Þeir vilja koma upp skilgreindum markmiðum og vegakorti til brottfarar liðsins. Í skjalinu er gert ráð fyrir minni væntingum en áður voru.
Bannhelgi á framtíðinni

Spiegel segir, að Nató-fundurinn í Búkarest hafi verið “fíaskó”. Gleðilæti manna í fundarlok hafi bara verið til að sýnast. Þverbrestir séu komnir í samstarfið. Gamli óvinurinn sé dauður, Varsjárbandalagið. Og menn geti ekki komið sér saman um framhaldið. Spiegel segir, að bandalagið skorti nýja skilgreiningu, afsökun fyrir tilveru sinni. Nýju aðildarríkin í austri séu höll undir Bandaríkin, en gömlu ríkin í vestri hafi miklar efasemdir um stefnu Bandaríkjanna. Þess vegna var öllum viðkvæmum málum frestað. Þau voru ekki einu sinni rædd. Bannhelgi hvílir á umræðum um framtíð Nató.
Ekki garga á okkur

Ég les alltaf blogg Ómars Ragnarssonar. Hann er merkasti stjórnmálamaður landsins. Sem fréttamaður aflaði hann sér skotheldrar þekkingar á umhverfi, virkjunum og stóriðju. Þekkinguna notaði hann til að fara í stríð við eyðingaröflin. Sýnir tröllheimsku þjóðarinnar, að hún hafnaði Ómari sem stjórnmálamanni, kom honum ekki á þing. Þangað á hann meira erindi en 63 af núverandi þingmönnum. Hins vegar er Ómar gallaður sem bloggari. Hann skrifar of langar greinar á vefinn eins og pólitíkusum hættir til. Og hann skrifar fyrirsagnir með upphafsstöfum eins og hann vilji garga á okkur.
Framsókn og hráskinnið

Ég kenni síður en svo bara Framsókn um það, sem aflaga hefur farið í hverfi 101 í Reykjavík. Hún kom sér jafnan fyrir í nefndum og ráðum, sem fjalla um skipulag og byggingar. Eins og spilltir pólitíkusar erlendis. Hún studdi ætíð byggingar stórra steinhúsa í stað lítilla timburhúsa. En fleiri komu við þessa ófögru sögu. Óhæfir embættismenn í skipulagi og á skrifstofu byggingafulltrúa leiddu skandalinn, studdir aðgerðarleysi eftirlitsaðila borgarinnar. Þannig hefur Framsókn, embættismönnum og fleiri aðilum tekist að gera hverfi 101 að hráskinni gróðafíkinna verktaka og lóðakaupenda.
Sameinaðir bloggarar

Blogg.gattin.net er bezti bloggsafnarinn. Þar sjást flestir sjálfstæðir bloggarar, sem máli skipta utan fjölskyldu og vina. Einnig sjást hinir, sem máli skipta á Eyjan.is og á stóru veitunum, Blogspot.com, Mbl.is, Visir.is. Til gamans mátti nýlega sjá í gáttinni, að fimm af topp tíu bloggurum þar voru úr ýmsum óháðum áttum. Síðan komu tveir frá Eyjunni og einn frá Vísi, Mogganum, Blogspot. Hvergi les ég á einum stað eins marga nothæfa bloggara. Þeir eru þó ekki fleiri en svo, að stundum skoða ég alla, sem eru að senda inn. Eða ég vel að sjá bara sérvalda bloggara, ef ég hef minni tíma aflögu.
Móðgaðir ritþjófar

Íslenzkur bloggari tók í fyrri viku heila grein upp úr erlendum fjölmiðli. Sagði ekki, hvaðan. Hvort tveggja hét ritstuldur í gamla daga. Bloggið hefur gert hann algengan. Margt ungt fólk þekkir ekki mun á réttu og röngu í því efni. Það er í skólum alið upp við að gera skýrslur, sem margar eru unnar svona. Í Goodbye Gutenberg segir Brent Walth ritstjóri og prófessor frá erfiðum samskiptum við nemendur. Þeir stálu villt og galið af vefnum til að smíða ritgerðir. Skildu ekki, að þeir hefðu gert neitt rangt. Urðu síðan móðgaðir, er þeim var vikið úr námi. Hannes Hólmsteinn er ekki einn.
Slúðurvísindi um svindl

SlForstjóri Tryggingastofnunarinnar fór í fyrra til Norðurlanda. Karl Steinar Guðnason frétti þar, að systurstofnanir þar teldu fólk svindla mikið á sér. Hann kom heim og sagði svindl vera mikið á Íslandi, því að það væri mikið á Norðurlöndum. Í vor fór svo eftirlitsstjóri Tryggingastofnunarinnar til Norðurlanda. Gunnar Anderson frétti þar, að fólk teldi mikið svindlað á slíkum stofnunum. Hann kom heim og sagði, að hundruðum milljóna væri árlega stolið hér frá Tryggingastofnuninni. Þetta eru slúðurvísindi. Getur ekki einhver upplýst þá um, að slúður að utan segir ekkert um ástandið hér?
Átján aular á Alþingi

Átján aular á Alþingi vilja setja upp 150 vefmyndavélar á fögrum stöðum. Til að fólk geti jafnan séð þá í núinu. Þetta á að kosta 225 milljónir króna og er að frumkvæði Árna Johnsen. Hann og lærisveinar hans vita ekki, að Google Earth er þegar búið að gera betur. Hefur sett hnöttinn ókeypis á vefinn í þrívídd. Þar vantar þrívíðar myndir af Íslandi komplett. Þær má kaupa frá Loftmyndum, kostar minna en 225 milljónir. Heimurinn getur þá séð allt Ísland í þrívídd. Auk Árna eru meðal aulanna þau Ólöf Nordal og Jón Gunnarsson, Guðni Ágústsson og Bjarni Harðarson, Siv Friðleifsdóttir og Lúðvík Bergvinsson, Illugi Gunnarsson og Guðfinna S. Bjarnadóttir.
Áttatíu trjáa forsíðubull

Áttatíu tré kolefnisjafna ekki ferð flottræfils-ráðherranna til Búkarest. Fréttablaðið hefur það eftir The Carbon Neutral Company, sem er fyrirtæki, en ekki vísindastofnun. Auk þess vaxa tré miklu, miklu hægar hér á landi en í löndum, sem fyrirtækið miðar við. Því miður hafa kolrugluð dæmi um jöfnun kolefnis fest rætur á Íslandi. Bílaumboð þykjast selja kolefnisjafnaða bíla. Fólki er talin trú um, að létt sé að mæta útblæstri koltvísýrings. Forsíðufrétt um áttatíu tré á móti ferðinni til Búkarest er dæmi um það. Sáluhjálp fyrir flottræfilshátt fæst ekki með svo billegu aflátsbréfi.
Merkileg þýðingarvél

Tungutorg.is er spennandi tilraun með tungumálið. Þar getum við snarað texta úr íslenzku yfir á ensku eða dönsku. Stefán Briem á heiðurinn af þessu og býður ókeypis aðgang. Árangurinn er að vísu ekki góður, en hlýtur að batna með meiri vinnu. Sumir gera grín að þessu. Þeir setja texta í þýðingarvélina og hlæja sig svo máttlausa af niðurstöðunni. Ég er viss um, að þeir sömu hlæja líka að færeysku. Nær er að fagna framtaki Stefáns og styrkja hann til að halda þessu áfram. Þegar verkefnið er komið mun lengra, opnast tækifæri fyrir höfunda til að kynna málefni sín á fjölþjóðatungum.
Íslenzkur her á Wikipedia

ÍWikipedia segir, að Ísland verji tveimur milljörðum til hermála. Hefur það eftir Stockholm International Peace Research Institute og European Defence Agency. Þessir aðilar vitna í síðasta fjárlagafrumvarp ríkisstjórnarinnar. Samkvæmt þessu veita 26 ríki MINNA fé til hermála en Ísland. Þar í hópi eru Mongólía, Sómalía, Tanzanía og Malavi. Auk margra eyríkja, svo sem Comoros, Seychelles og Grænhöfðaeyja. Við erum að rísa úr flokki gáfaðra smáríkja upp í flokk heimskra valdhrokaaríkja. Tökum þátt í hernámi Afganistans og höfum skoðun á, hvað Makedónía megi heita. Erum bara orðnir flottræflar.
Einstefnubrú frá blaðamennsku

Fjölfarin brú er milli blaðamennsku annars vegar og stjórnmála og spuna hins vegar. Margir prófa blaðamennsku snemma á lífsleiðinni, en hverfa síðan til stjórnmálaflokka eða almannatengsla. Blaðamenn lyfta góðum siðum á gamla og nýja vinnustaðnum með því að fara yfir brúna. Þeir geta sér gott orð í pólitík og spuna. Og þeirra er ekki saknað í blaðamennsku. En þessi brú hefur einstefnu, bara úr blaðamennsku, ekki til baka aftur. Þeir, sem fara í pólitík og spuna, verða aldrei samir menn aftur. Þeir líta afstætt á sannleikann. Eru orðnir braskarar og verða aldrei aftur nothæfir fagmenn.
Þráinn lýsir fábjánum

Þráinn Bertelsson skrifar á thrainn.eyjan.is um ömurlega reynslu sína af borgarskipulaginu. Einkum af bygginarfulltrúa borgarinnar og úrskurðarnefnd skipulagsmála. Lýsingin passar við aðrar frásagnir af þessum furðulega óhæfu stofnunum. Öll stjórn á skipulagi og byggingum í borginni hefur lengi verið að hætti fábjána. Verst er, að vanhæfar stofnanir borgarinnar hafa gælt við gróðafíkna verktaka og lóðakaupendur. Gert þeim kleift að troða steyptum stórhýsum niður í smávaxna byggð timburhúsa. Sá er grundvöllurinn að linnulausri ógæfu vinstri og hægri pólitíkusa hjá Reykjavíkurborg.
Stjörnudýrkun á siðblindu

Kappakstur.is, vefmiðill um Formúlu 1, lætur ekki veruleikann skyggja á stjörnudýrkunina. Skrúfar frá krana Max Mosley, formanns alþjóðasambands akstursíþrótta. Segist hafa verið leiddur í gildru með árás á einkalífið. “Slúðurblað” hafi atað hann auri með því að birta umfjöllum um “áætlaða kynlífsathöfn”. Ónefndir aðilar (Raikkönen?) innnan sambandsins hafi lýst stuðningi við hann. Kappakstur.is felur, að aulinn var kvikmyndaður í kvalalosta með fimm hórum (Er það einkalíf?). Að hann þeytti smjörklípum, þegar Benz og BMW, Toyota og Honda lýstu frati á hann. Að hann fær ekki að koma til Bahrain. Að hann er afskrifaður. Sir Stirling Moss segir það.

Leiðrétting: Um daginn hafði ég Björgvin G. Sigurðsson ráðherra fyrir rangri sök um vitlausa frumvarpið um stimpilgjöld. Árni Mathiesen ráðherra leggur það fram.
Spunalopi gegnumlýstur

Fjölmiðlar bregðast, er þeir skýra frá pólitík, þar sem fólk notar tungumál til að leynast. Samanber Samfylkinguna, sem samþykkti texta um stóriðju og stórvirkjanir á flokksstjórnarfundi sínum. Ályktunin var torskilin. Með nokkurri fyrirhöfn fann ég, að hún þýddi: Samfylkingin vill stóriðju, en vill tefja framgang hennar um átta mánuði. Þægilegra hefði verið að lesa skýringuna í fjölmiðli. Svo að ég þyrfti ekki að eyða sjálfur tíma í túlka hana. En slíkt er sumt efni fjölmiðlanna. Það er þvættingur beint af rokki spunakarla. Fjölmiðlarnir gerast meðsekir þeim, sem vilja blekkja fólk.
Afhausa, grýta, hengja

Menn kalla Geert Wilders ófögrum nöfnum. En hann er þó ekki Chamberlain Vesturlanda. Með stuttmyndinni Fitna ræðst hollenzki pólitíkusinn á undanlátsstefnu á Vesturlöndum. Hann er andvígur tilskipunum um morð á rithöfundum (Salman Rushdie). Andvígur morðum á kvikmyndaframleiðendum (Theo van Gogh). Andvígur afhausunum blaðamanna (Daniel Pearl), grýtingu kvenna og hengingu homma. Talsmenn múslima á Vesturlöndum komast upp með að fordæma ekki villimennsku meðal múslíma. Í slíkum svikráðum eru þeir studdir af þeim, sem kalla Wilders hægri sinnaðan lýðskrumara og rasista.